**Ministru kabineta noteikumu projekta ”Noteikumi par tiesai sniedzamās informācijas saturu un apjomu par personu, kurai kriminālprocesā noteikts medicīniska rakstura piespiedu līdzeklis, no kura persona izvairās vai nepilda tā nosacījumus” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ārstniecības likuma 70.1 panta otrā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016.gada 1.decembrī Saeimā tika pieņemti grozījumi Ārstniecības likumā, to papildinot ar jaunu 70.1 pantu, kura pirmajā daļā noteikts, ka ārstniecības persona, konstatējot, ka persona, kurai kriminālprocesā tika noteikts medicīniska rakstura piespiedu līdzeklis, izvairās no tā vai nepilda tā nosacījumus, nekavējoties informē par to tiesu, kura pieņēmusi lēmumu par piespiedu līdzekļa noteikšanu (turpmāk – lēmums). Ņemot vērā minēto ārstniecības personas pienākumu, kā arī, lai īstenotu Ārstniecības likuma 70.1 panta otrajā daļā doto uzdevumu Ministru kabinetam noteikt tiesai sniedzamās informācijas saturu un apjomu, Veselības ministrija ir izstrādājusi Ministru kabineta noteikumu projektu “Noteikumi par tiesai sniedzamās informācijas saturu un apjomu par personu, kurai kriminālprocesā noteikts medicīniska rakstura piespiedu līdzeklis, no kura persona izvairās vai nepilda tā nosacījumus” (turpmāk – Projekts).Projekta tiesiskā regulējuma mērķis ir noteikt visām psihiatriskajām ārstniecības iestādēm vienotas prasības attiecībā uz tiesai sniedzamo informāciju par personām, kuras izvairās no tām noteiktā medicīniska rakstura piespiedu līdzekļa, vai nepilda tā nosacījumus, ievērojot to, ka tiesas kompetencē ietilpst lēmuma izpildes kontrole.Atbilstoši Krimināllikuma 68.panta pirmajai daļai, tiesa personām, kas izdarījušas Krimināllikumā paredzētus noziedzīgus nodarījumus, slimo ar psihiskiem traucējumiem un ir atzītas par nepieskaitām vai ierobežoti pieskaitāmām, atkarībā no to bīstamības sabiedrībai, kā medicīniska rakstura piespiedu līdzekli var noteikt ambulatoru ārstēšanos medicīnas iestādē, ārstēšanos vispārēja tipa psihiatriskajā slimnīcā (nodaļā) vai ārstēšanos specializētā psihiatriskajā slimnīcā (nodaļā) ar apsardzi.Ievērojot atšķirības starp piespiedu ārstēšanos ambulatori vai stacionārā, Projekts paredz, ka gadījumā, kad personai noteikta piespiedu ambulatora ārstēšanās un tā izvairās no tiesas lēmuma izpildes, neierodoties ārstniecības iestādē, vai neturpina jau uzsākto piespiedu ārstēšanos, tiesa par to informējama ne vēlāk kā triju mēnešu laikā no lēmuma spēkā stāšanās dienas. Savukārt gadījumos, kad personai noteikta piespiedu ārstēšanās psihiatriskajā slimnīcā (ar vai bez apsardzes) – ne vēlāk kā viena mēneša laikā no lēmuma spēkā stāšanās dienas.Šāds maksimālais paziņošanas termiņš noteikts ievērojot to, ka praksē tiek konstatētas dažādas un visai atšķirīgas situācijas saistībā ar personu izvairīšanos no lēmuma izpildes. Piemēram, persona, kam noteikta piespiedu ambulatora ārstēšanās var sākotnēji ierasties pie ārsta, taču vēlāk pārstāt apmeklēt ārstu vai lietot izrakstītos medikamentus vai tieši otrādi – sākotnēji neierasties pie ārsta, taču pēc mēneša uzsākt ārstēšanos.Projekta 4.punktā noteikts, kāda informācija norādāma paziņojumā tiesai, proti, tiesa, kura pieņēmusi, lēmuma pieņemšanas un spēkā stāšanās datums, krimināllietas numurs un personai noteiktais medicīniska rakstura piespiedu līdzeklis, personas identificējošie dati, kā arī lēmuma izpildes pārkāpuma raksturs, kas var izpausties kā izvairīšanās no lēmuma izpildes, neierodoties ārstniecības iestādē līdz lēmuma spēkā stāšanās datumā vai kā lēmuma nosacījumu nepildīšana.Tā kā paziņojums tiesai satur sensitīvus personas datus, informācija tiesai sniedzama ievērojot normatīvajos aktos par fizisko personu datu aizsardzību noteiktās prasības.Vienlaikus Projekts nosaka ārstniecības personas pienākumu paziņojuma tiesai kopiju pievienot pacienta medicīniskajai dokumentācijai. |
| 3. | Projekta izstrādē iesaistītās institūcijas | Tieslietu ministrija |
| 4. | Cita informācija | Nav  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Psihiatriskās ārstniecības iestādes un to ārstniecības personas, tiesas, personas, kurām kriminālprocesā noteikts medicīniska rakstura piespiedu līdzeklis. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs palielināsies psihiatriskajām ārstniecības iestādēm, kuras tiesai sniegs informāciju par personu, kura izvairās no tai kriminālprocesā noteiktā medicīniska rakstura piespiedu līdzekļa vai nepilda tā nosacījumus. |
| 3. | Administratīvo izmaksu monetārs novērtējums | Stacionārajām ārstniecības iestādēm, kuras tiesai sniegs informāciju par personām, kuras izvairās no piespiedu ārstēšanās psihiatriskajā slimnīcā (ar un bez apsardzes), administratīvās izmaksas gadā par informācijas sniegšanu tiesai varētu būt 64,32 *euro* ((5,36 x 0,5) x (6 x 4) = 64,32 *euro),* pieņemot, ka vidējā darba samaksa stundā 2016.gadā atbilstoši Centrālās statistikas pārvaldes datiem ir 5,36 *euro*, laiks, kas ir nepieciešams paziņojuma tiesai sagatavošanai ir 0,5 h jeb 30 minūtes, 6 psihiatriskās ārstniecības iestādēs tiek nodrošināta piespiedu stacionārā psihiatriskā ārstēšana. Ņemot vērā, ka paziņojumu tiesai jāsagatavo par katru personu, kas izvairās no ārstēšanās stacionārā, bet tiesa personai nosaka ārstēšanos pēc dzīvesvietas (katrā ārstniecības iestādē atšķiras to personu skaits, kas izvairās no stacionārās ārstēšanās), aprēķinā izmantots vidējais personu skaits, par kurām gada laikā katra ārstniecības iestāde varētu sniegt informāciju tiesai.Ārstniecības iestādēm, kuras tiesai sniegs informāciju par personām, kuras izvairās no ambulatorās ārstēšanās, administratīvās izmaksas gadā par informācijas sniegšanu tiesai varētu būt 278,72 euro ((5,36 x 0,5) x (52 x 2) = 278,72 euro)), pieņemot, ka vidējā darba samaksa stundā 2016.gadā atbilstoši Centrālās statistikas pārvaldes datiem ir 5,36 euro, laiks, kas ir nepieciešams paziņojuma tiesai sagatavošanai ir 0,5 h jeb 30 minūtes, 52 psihiatriskās ārstniecības iestādēs un ārstu praksēs tiek nodrošināta ambulatorā psihiatriskā ārstēšana. Ņemot vērā to, ka katrā ārstniecības iestādē var atšķirties to personu skaits, kas izvairās no ārstēšanās, aprēķinā izmantots vidējais personu skaits, par kurām gada laikā katra ārstniecības iestāde varētu sniegt informāciju tiesai. |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekta izstrādes laikā ir notikušas vairākas sanāksmes un konsultācijas ar nozares ekspertiem, kā arī Projekts 2017.gada 23.februārī nosūtīts biedrībai ”Resursu centrs cilvēkiem ar garīgiem traucējumiem ”ZELDA”” viedokļa sniegšanai. |
| 2. | Sabiedrības līdzdalība projekta izstrādē | 2017.gada 8. un 21.februārī Veselības ministrijā notika sanāksmes, lai ar Tieslietu ministrijas, VSIA „Rīgas psihiatrijas un narkoloģijas centrs” pārstāvjiem, kā arī Kurzemes apgabaltiesas tiesnesi D.Aktumani un Veselības ministrijas galveno speciālistu psihiatrijā E.Tēraudu apspriestu Projektā iekļaujamo regulējumu.  |
| 3. | Sabiedrības līdzdalības rezultāti | 2017.gada 21.februāra sanāksmē tika panākta vienošanās par Projekta tālāko virzību, kā arī atbilstoši sanāksmes laikā izteiktajiem priekšlikumiem Projekts ticis precizēts.2017.gada 7.martā saņemts biedrības ”Resursu centrs cilvēkiem ar garīgiem traucējumiem ”ZELDA”” viedoklis par Projektu. Ņemot vērā biedrības izteiktos priekšlikumus, kā arī to, ka Projekta mērķis nav noteikt kārtību personas paskaidrojumu sniegšanai par lēmuma izpildes pārkāpuma iemesliem, bet gan informēt tiesu par personas izvairīšanos no tai noteiktā medicīniska rakstura piespiedu līdzekļa pildīšanas, lai neradītu papildus slogu ārstniecības personām, no Projekta svītrota norma, kas paredzēja, ka informācija par personas sniegtajiem paskaidrojumiem (ja tādi ir) iekļaujama paziņojumā tiesai. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Psihiatriskās ārstniecības iestādes. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

*Anotācijas III, IV un V sadaļa – projekts šīs jomas neskar.*

Veselības ministre Anda Čakša

Vīza: Valsts sekretārs Kārlis Ketners

Ozoliņa 67876087

ruta.ozolina@vm.gov.lv